### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Skraldecaféen er et græsrodsinitiativ, som holder til på [adresse], overfor Værestedet. De får doneret overskudsmad fra supermarkeder, restauranter og private. De har 5 køleskabe, hvorfra hjemløse og andre kan hente en sandwich, brød, frugt, eller hvad der er til rådighed. Der er to ansat i fleksjob, ellers er alt på frivillig basis. Der er mange lidt udsatte typer, som arbejder frivilligt der - så det er ikke kun et undgå-madspild-projekt - det er i høj grad også et projekt, der engagerer socialt, forebygger ensomhed, og er empowerment-orienteret.

De har en P-plads, som de lejer af kommunen, en spildevandstank, som det koster penge at tømme... og lønninger til de to, i fleksjob. De får 150.000 kroner årligt af kommunen, som ikke rækker ret langt (og kommunen får de fleste penge tilbage i leje af p-plads), så de er hele tiden afhængig af puljer og fonde.

De løser en kæmpe opgave for kommunen - ikke mindst nu, hvor de ofte må bespise over 100 ukrainske flygtninge om dagen (250 da det var på sit højeste). Det har endda vist sig, at kommunen på infomøder henviser ukrainerne til [adresse] - men der er ikke fulgt en krone med. Deres spildevandstank skal pt. tømmes en gang om ugen, hvor det tidligere var en gang om måneden.

Eventuelle input til hvem, hvad, hvordan og hvor mange ressourcer

Der er behov for dækning af udgiften til kloakering uden beregning.

Skraldecaféen får p.t. 150.000 kr. årligt, hvoraf hovedparten går til husleje og tømning af spildevandstank. Vi ønsker en fordobling af beløbet, således at der gives i alt 300.000 kr. årligt eller 25.000 kr. månedligt.